ব্যাঙ্কে গ্রাহকদের ভিড় সামলানোর কাজে এসে পুলিশকর্মীরাই টাকা ভাঙানোর জন্য আবদার করছেন। টাকা ভাঙিয়ে দেওয়ার পরে ভিড় সামলানোর কাজে আর তাঁদের দেখা পাওয়া যাচ্ছে না! ব্যাঙ্ক কর্মচারীদের সংগঠনের তরফে এমনটাই অভিযোগ করা হয়েছে।
বৃহস্পতিবার ব্যাঙ্ক কর্মচারীদের সংগঠন ‘ব্যাঙ্ক এমপ্লয়িজ ফেডারেশন অফ ইন্ডিয়া’র সর্বভারতীয় সাধারণ সম্পাদক প্রদীপ বিশ্বাস অভিযোগ করেন, ‘‘পুলিশ ভিড় সামলাতে এসে বলছে, আমাদের টাকাটা একটু ভাঙিয়ে দিন তো। টাকা ভাঙানোর পরেই আর তাঁদের কোথাও পাত্তা পাওয়া যাচ্ছে না।’’ ফলে এই পরিস্থিতিতে চূড়ান্ত বিশৃঙ্খলা তৈরি হওয়ার সম্ভাবনা রয়েছে বলে প্রদীপ জানাচ্ছেন। শুধু তাই নয়, যেভাবে দিনরাত ব্যাঙ্কের কর্মচারীদের গ্রাহকদের ভিড় সামলাতে হচ্ছে, তাতে তাঁদের মানসিক-শারীরিক অবস্থা নিয়েও উদ্বেগ প্রকাশ করেছে সংগঠন।
প্রসঙ্গত, রাষ্ট্রায়ত্ত, বেসরকারি বিভিন্ন ব্যাঙ্কে ভিড় সামলানোর জন্য পুলিশের উপরেই নির্ভর করছেন ব্যাঙ্ক কর্তৃপক্ষ। নিজেদের নিরাপত্তাকর্মীরা থাকলেও বাড়তি চাপের সময় পুলিশকর্মীদের উপরেই ভরসা রাখছেন তাঁরা। ফলে কর্মচারী সংগঠনের এই অভিযোগকে কর্তৃপক্ষ খুব একটা গুরুত্ব দিতে চাননি। ভবানীপুরের বেসরকারি ব্যাঙ্কের এক কর্তা বলেন, ‘‘পুলিশকর্মীরা নিজেদের ডিউটি ভালভাবেই করছেন। না হলে এত ভিড়ের চাপ আমাদের পক্ষে সামলানো সহজ হতো না।’’ পুলিশের একাংশেরও দাবি, দৈনন্দিন খরচের জন্য তাঁদেরও টাকা প্রয়োজন। তাই পুলিশকর্মীরাও টাকা ভাঙাচ্ছেন বটে। কিন্তু সেটা কখনোই নিজেদের কাজের সময়ের মধ্যে নয়। এক পুলিশকর্তার কথায়, ‘‘কেউ যদি টাকা ভাঙিয়েও থাকেন, তা হলেও তার জন্য ভিড় সামলানোয় কোনও অসুবিধা হয়েছে বলে মনে হয় না!’’
তবে বর্তমান পরিস্থিতিতে ব্যাঙ্ক কর্মচারীদের উপরে অসম্ভব চাপ তৈরি হয়েছে বলে জানাচ্ছে একাধিক সংগঠন। এসবিআই’য়ের চৌরঙ্গি শাখার এক মহিলাকর্মীর কথায়, ‘‘সকাল ৮টায় বাড়ি থেকে বেরোচ্ছি। রাতে বাড়ি ফিরছি। যতক্ষণ কাজ করছি, ততক্ষণ একটুও ওঠার সময় পাচ্ছি না। উঠলেই গ্রাহকেরা জানতে চাইছেন, কেন উঠছি! কবে এ পরিস্থিতি স্বাভাবিক হবে, তা জানা নেই।’’